**GYŐR-MOSON-SOPRON MEGYEI**

**ÉPÍTÉSZ KAMARA**

9023 Győr, Corvin u. 22.

Email: titkarsag@gyms.epiteszkamara.hu

Honlap: [www.gyms.epiteszkamara.hu](http://www.gyms.epiteszkamara.hu)

Bankszámlaszám: 10300002-33218230-00003285

Telefon: (96) 527-948 Fax: (96) 527-949

**ELNÖKSÉGI BESZÁMOLÓ (2011. május - 2012. május)**

Tisztelt Kollégák, kedves Hölgyek és Urak!

Jelen elnökségi beszámoló nevéből adódóan igyekszik hivatalos, száraz tényeken alapuló lenni, kiemelve az utóbbi 12 hónap azon történéseit, melyek leginkább érintenek minden a szakmáját eredményesen és vidáman gyakorolni kívánó építészt, még akkor is, amikor a világ, ami körülvesz minket, sokszor legkevésbé vidámságra ad okot.

**Adatok a tagságról:**

taglétszám: 377 fő

nem kamarai tag - építésztervező névjegyzékben 17 fő

jelenleg szüneteltet: 76 fő (~20%)

egyéb névjegyzékben (műszaki ellenőr, műszaki vezető): 50 fő

Tagságunk sorába felvételt nyert: 11 fő

Kizártunk: 1 fő

Kilépett: 5 fő

Tagságunkból elhunyt kollégák: 4 fő

(Kovács Tibor, Kovács Tibor Nándor, dr. Magyar József, Eisenberger Mihály)

Fenti adatokból kitűnik, hogy bár a taglétszámunk számottevően nem változott, a mindenki által ismert gazdasági válság és csökkenő építőipari beruházási volumen hatására nőtt a tagságukat szüneteltető kollégák száma. Megyénkben ez cca 20 %-os, amely megfelel az országos átlagnak (elrettentésül 2 adat: Baranyában 31 % Hajdú-Biharban 28 %). Ez a súlyos adat sajnos jól jelzi mind az ágazat válságát, mind pedig az építészek nehéz helyzetét.

**Kamaránkat érintő helyi ügyek:**

Az elmúlt év nem bővelkedett helyi eseményekben, a fontosabb dolgok országos szinten történtek, különös tekintettel a számtalan Bennünket érintő jogszabályváltozásra.

Terveink között szerepel régóta a kapcsolatfelvétel az egyes Önkormányzatokkal a tervpályázatokat és közbeszerzési pályázatokat illetően. A MÉK lassan 1 éves késedelemben van azokkal a tájékoztató anyagokkal, segédletekkel, melyek arra hivatottak, hogy az Önkormányzatokat meggyőzzék a tervpályázatok előnyeiről, a minőségi tervező választás fontosságáról. Időközben több ezzel kapcsolatos jogszabály jelentősen változott, így a mostani ígéret szerint a változásokat figyelembe véve várható a közeljövőben ezen anyagok elkészülte. Ezt követően kívánjuk megejteni ezt a „kampányt”.

A települések közül Győr MJV Városstratégiai bizottságának üléseire meghívókat kapunk. A dolog természete és a kamara adott területen elképzelhető hatékonysága okán eddig ritkán vettünk részt az üléseken, a jövőben ezen változtatni kívánunk.

**Küldöttgyűlés, taggyűlés:**

2011. június 17-én megtartottuk a tisztújító taggyűlésünket.

Az idei küldöttgyűlésünk június 7-én lesz.

Az országos küldöttgyűlés május 18-án volt, melyen elfogadásra került az alapszabály módosítása, az új pénzügyi szabályzat, a módosított tagdíjfeladási rend, valamint a jövő évi tagdíj mértéke.

**Elnökség:**

2011. június 27-én az elnökség és a bizottságok megtartották alakuló ülésüket.

Az elnökség havi rendszerességgel ülésezik, az elmúlt évben minden alkalommal határozatképes volt.

Emellett az elektronikus kapcsolattartás napi-heti szintű, az aktuális feladatoktól függően.

Az elnökség az elmúlt 1 évben döntött az aktuális tagfelvételi kérelmekről, a Kamaránk által szervezett, illetve a Kamara által támogatott programokról, állást foglalt a MÉK által felvetett, a Kamara életét, szabályozását, illetve a jogszabályalkotást érintő kérdésekben. Horváth Sándor és Kuslits Tibor személyében tagot delegáltunk a Központi Tervtanácsba.

**Gazdálkodás:**

A MÉK gazdálkodását és anyagi helyzetét jelentősen beárnyékolja a gazdaság válsága, az ebből adódó különböző forráshiány, a tagságukat szüneteltetők nagy arányából fakadó tagdíj kiesés. Ennek következményeiről és a túlélés eszközeiről a tagdíjreform kapcsán a későbbiekben lesz szó.

A megyei kamara gazdasági helyzete ehhez képest stabil, kiegyensúlyozott. A korábbi évek takarékos működése eredményeképpen továbbra is biztosítani tudjuk a vállalt feladatok elvégzéséhez szükséges anyagi forrásokat, a tervezett események, rendezvények anyagi kereteit.

A mellékelt 2011. évi költségvetési adatok és 2012. évi tervezet alapján a következő 12 hónap sem kell attól tartanunk, hogy a helyi kamara pénzügyi helyzete is válságba kerülne.

Célunk, hogy ésszerű takarékosság mellett minden, a tagok számára fontos szolgáltatást, minden értelmes, értékes rendezvény megrendezését, támogatását biztosítani tudjuk.

**Területi Elnökök Tanácsa (TET):**

A TET az eltelt 1 évben 5 alkalommal ült össze, ennek során az alábbi fontosabb napirendi pontokat tárgyalta (egyes kérdéseket a későbbiekben részletezünk):

* 2011. 06. 30.
	+ MÉK – Minőségbiztosítási Útmutató
	+ Főépítészek tervezési jogosultsága
	+ Iparkamarai regisztráció
	+ Továbbképzések, OTIR
	+ HaMaSZ - a területi kamarák működését átvilágító munkabizottság programja
	+ Nagyberuházásokkal kapcsolatos nyíltlevél
	+ Tervpályázatok
* 2011. 09. 16.
	+ MÉK 2011. I. félévi munkájának értékelése
	+ MÉK 2011. II. félévi munkaterve
	+ Kamarai törvény módosítása
* 2011. 11. 21.
	+ Tervezői felelősségbiztosítás
	+ ÉTDR – elektronikus ügyintézés
	+ OTSZ – Tájékoztató
	+ Tervpályázati kormányrendelet
	+ Kamarai törvény módosítása
	+ Kamarai regisztráció
	+ Az építésügyi szakmagyakorláshoz kapcsolódó jogosultsági és továbbképzési rendszer
	+ HaMaSz bizottság jelentése, javaslata
* 2012. 01. 30.
	+ Jogszabályi változások (tűzvédelem, iparkamarai regisztráció, közbeszerzés)
	+ Kiemelt kormányzati programok
	+ Szakmapolitikai együttműködés a kormányzati szervekkel
	+ Elmúlt időszak szakmai eseményei
	+ MÉK 2012-es munkaprogram
	+ Kamarai kommunikáció
	+ Költségvetési beszámoló és terv
	+ HaMaSz bizottság jelentése, javaslata
* 2012. 03. 12.
	+ Közbeszerzési környezet – kamarai segédletek
	+ Iparkamarai regisztráció
	+ Kiemelt kormányzati programok
	+ Szakmapolitikai együttműködés a kormányzati szervekkel
	+ MÉK médiahelyzete
	+ MÉK gazdálkodása – költségvetési beszámoló
	+ HaMaSz bizottság jelentése, javaslata
	+ 2013-as tagdíj javaslat
	+ Küldöttgyűlés előkészítése
	+ ÉTDR – elektronikus ügyintézés

Fenti témák közül néhány, amely felborzolta a kedélyeket:

* **OTSZ:**

Mint mindenki számára közismert az OTSZ tervezett változása több, elfogadhatatlan passzust tartalmazott. A kezdeti nehézségek és tétovaságok után többek között a MÉK-nek sikerült elérnie, hogy a jogszabályból kikerültek, vagy módosítva maradtak benn az építészek által kifogásolt részek.

* **Iparkamarai regisztráció:**

A jogszabály változások következtében az építészeti tervezéssel foglalkozó cégeknek is regisztrálniuk kellett magukat a Magyar Kereskedelmi és Iparkamara rendszerében, leróva a regisztrációs díjat.

Ez ellen a MÉK a többi szakmai kamarával közösen tiltakozott minden fórumon, a mai napig kevés

sikerrel. A határidők lejártak, a harc tovább folyik.

* **Közbeszerzés, tervpályázati rendelet:**

A tervpályázati rendelet több, a tervpályázatok lebonyolítását megkerülhetővé tevő passzust tartalmaz.

A Kamarának nem sikerült érvényesítenie az érdekeit, éppen ezért készülnek a korábban említett, a tervpályázatok előnyeit bemutató illetve a közbeszerzések során a szakmai minőség érdekében megteendő lépésekkel kapcsolatos segédletek. Ennek hatékonyságát, eredményességét a későbbiekben lehet csak megítélni.

* **ÉTDR - elektronikus ügyintézés:**

Nyakunkon az Építésügyi hatósági engedélyezési eljárást Támogató elektronikus Dokumentációs Rendszer (ÉTDR). Ezzel kapcsolatban egyre több hír jelenik meg, a mostani Kamarai Közlöny is foglalkozik a témával. Kérünk minden építészt, hogy kövesse az erre vonatkozó híreket, és szükség szerint készüljön fel a rendszer működtetésére.

* **HaMaSZ munkabizottság, tagdíjreform:**

A TET felkérésre tavaly megalakult munkabizottság feladata volt az egyes területi kamarák szervezeti és gazdasági működésének átvilágítása, és a tapasztalatok feldolgozását követően a hatékonyabb és

gazdaságosabb működés érdekében szükséges változtatások megfogalmazása, továbbá, egy a tagdíjreformot is megalapozó pénzügyi javaslat megtétele.

A Bizottság az átvilágítás végeztével megállapította, hogy szervezeti, működési szempontból az egyes területi kamaráknál jelentős eltérések tapasztalhatók. Ugyanígy eltér az egyes területek véleménye a tagdíjreformmal kapcsolatban is, mind a tagdíj mértékét, mind a reform módját illetően.

Mint azt korábban is jeleztük, a MÉK rossz gazdasági helyzetben van, amely részben a külső források hiányából, részben pedig a csökkenő aktív taglétszámból fakadó tagdíj bevételek kieséséből fakad, nem feledkezve meg arról a tényről sem, hogy több éve nem volt érdemi tagdíjemelés.

Tekintettel a gazdaság globális válságára, a közeljövőben nem várható, hogy a kamarán kívülről túl sok anyagi forrás érkezzen, épp ezért elengedhetetlen a belső források átértékelése.

A tagdíjreformnak 2 fő összetevője van, az egyik a tagdíj mértéke és számítási módja, a másik a tagdíj eloszlása a helyi kamarák és a MÉK között.

A tagdíj mértékét illetően a MÉK a küldöttgyűlése kis mértékű tagdíjemelést (46.000.- Ft/év) fogadott el a jövő évtől (az idei évre ez már nem vonatkozhat). A későbbiekben az aktuális tagdíj emelést célszerű lehet az inflációhoz igazítani. A tagdíj számítás egyéb módjaival kapcsolatban több javaslat is felmerült már korábbi küldöttgyűléseken is, de egyelőre egyik egyéb módszer bevezetésének sem teremtődtek meg a feltételei. A HaMaSZ jelentéséből ugyanakkor kitűnik, hogy a kamara tagdíjat fizető létszámához képest nagyon jelentős az egyéb, a kamara által vezetett névjegyzéken lévők száma. Mivel ez a névjegyzéken tartás és az ezzel összefüggő adminisztráció jelentős terhek ró a kamarára, ezért a reform egyik útja lehet, a tagdíj olyan módon való átalakítása, hogy a tagdíj összege 2 részből álljon, tagdíjból és névjegyzéken tartási díjból. Ebben az esetben a jelenleg is tagdíjat fizetők terhei csak a fent említett aktuális díjakkal egyeznének meg, ugyanakkor többlet forrásként megjelennének a névjegyzéken tartás díjai a jelenleg ezért nem fizetők részéről is.

Ezt a megoldást a TET támogatta, és felkérte az elnökséget, hogy dolgozza ki a részletes javaslatot, és kezdeményezze a vonatkozó jogszabályok módosítását (jelen állás szerint a kamarai törvény tervezett módosításában fenti megoldás szerepel…még).

A tagdíj eloszlásával kapcsolatban a HaMaSZ vizsgálata alapján megfogalmazódott, hogy a MÉK részére történő jelenlegi tagdíjfeladás korrekcióra szorul, mivel túl nagy az olló a kisebb és nagyobb méretű kamarák feladási mértéke között. Ennek megfelelően a HaMaSZ kidolgozott egy új feladási képletet, mely eredményeképpen a kisebb kamarák kicsivel többet, a nagyobbak kicsivel kevesebbet adnak fel a tagdíjból, de összességében a MÉK tagdíjhányada növekszik, Ezt a számítási módot terjesztette a MÉK a küldöttgyűlés elé, melyet a küldöttgyűlés elfogadott, azaz az idei – változatlan mértékű – tagdíjak feladása is eszerint történik már.

Sokszor fogalmazódik meg, hogy ebben a nehéz gazdasági helyzetben nem túlzó-e a tagdíj, illetve, hogy „megtérül-e” a tagok számára.

A mindennapok történéseiből látszik, hogy a gazdasági nehézségek nem csökkentik a kamara munkáját, feladatait, hanem épp növelik. A törvénygyár ontja a minket érintő jogszabályokat, így épp ebben az időszakban fontos, hogy a kamara mindenütt jelen legyen, képviselje a tagok érdekeit, és ez a megfelelő anyagi források nélkül nem megy…hiszen a háborúhoz 3 dolog kell, mint tudjuk…

**Honlap:**

A MÉK honlapja bőséges tartalommal rendelkezésére áll mindenkinek, javasoljuk, hogy minél többet használják tagjaink, különös tekintettel a naprakész jogszabály figyelő szolgáltatásra.

A helyi honlapunkon megteremtettük annak lehetőségét, hogy mindenki korlátozott terjedelemben bemutatkozhasson, az ezzel kapcsolatos információkat megküldtük tagjainknak.

**Kamarai Közlöny:**

Áprilisban még az eredeti formában jelent meg a Kamarai Közlöny, ezt követően pedig megindul az előkészítése az új, kissé magazin-szerű kiadványnak. A MÉK tervei szerint ez egy cca 64 oldalas műremek lenne, évenként 6 számmal, mely a közlöny funkciókon túl szélesebb információkat is nyújtana, első megjelenése ősszel várható.

Az bíztató, hogy az ígéretek között szerepel, hogy a kiadvány online változata is elérhető lesz, azaz az érdeklődők talán könnyebben, gyorsabban hozzájuthatnak az információkhoz.

**MÉK hírlevél:**

A MÉK azon tagoknak küld hírlevelet, akik regisztrálták magukat erre a szolgáltatásra. Ismételten buzdítunk mindenkit, hogy ha még nem regisztrált, tegye meg.

**Megyei hírlevél:**

Helyi hírlevelünket, mely az aktuális hírek függvényében 1-2 havonta kerül összeállításra, emailben küldjük meg tagjainknak.

**A MÉK Évkönyv:**

Az Évkönyv elkészült. Az évkönyv megyénkben ingyenes azon tagjainknak, aki kérik, és befáradnak érte a Titkárságra.

**Oktatások, választható továbbképzés:**

Igyekszünk ingyenesen, érdekes valóban értékes programokkal biztosítani tagjaink számára a továbbképzési rendszerben előírtak teljesíthetőségét. A kötelező továbbképzés első részét mind Győrben, mind Sopronban elérhetővé tettük, míg a továbbképzés második része a tisztújító taggyűléssel összekötve került megrendezésre. A választható képzésben szerezhető pontok gyűjtését kirándulások, előadások, kiállítások szervezésével igyekszünk elősegíteni. Minden megkeresést, a környéken szervezett program ajánlatot igyekszünk közzé tenni, amely a tagok figyelmére igényt tarthat.

Ha bárkinek ötlete támad a témával kapcsolatban köszönjük, és kérjük jelezze a titkárságon.

Az aktuálisan elérhető programokról országos szinten a MÉK honlapján található OTIR rendszer alatt lehet tájékozódni.

**Általunk szervezett programok**:

* Kortárs építészet Pannonhalmán – kirándulás 2011. május 13.
* Kortárs építészettörténet - konferencia dr. Winkler Gábor tiszteletére
* Dunakapu téri ásatás megtekintése dr. Winkler Gábor és László Csaba vezetésével
* FAKÉZ kupa I. Hotel Famulusban Révi Zsolt főépítésszel november 15.
* Továbbképzés a Mérnök Kamarával az építészeti tervdokumentációkról és az építésfelügyelet ellenőrzéseiről 2012. január 26.
* FAKÉZ kupa II. Mobilis épületének megtekintése február 7.
* Káptalandomb 11-13 felújítás megtekintése Maráz Péterrel március 26.
* Kirándulás Sopronba és Fertődre aktuális műemlék felújítások bemutatása  (Veöreös András közreműködését köszönjük) 2012. 04. 21.
* FAKÉZ kupa III. – Nemsokára…

**Támogatott programok:**

Az elnökség az elmúlt évben is igyekezett lehetőségeihez mérten minden olyan programot és kezdeményezést támogatni, mely tagjaink számára hasznosnak ítélhető, és lehetőséget nyújt arra, hogy a nagyközönség is minél jobban megismerje az építészettel, épített környezettel, vizuális kultúrával kapcsolatos eredményeket, alkotásokat, valamint az alkotói folyamatot támogató és gátló mindennapi küzdelmeket.

A programok:

* Belső terek építészete – Építész hallgatók kiállítása 2011. május 25-29.
* Széchenyi Egyetem Épülettervezési Tanszék - Nyári alkotótábor
* Kulturális Örökségnapok – Városi Múzeum 2011. szeptember 17-18.
* Széchenyi Egyetem Épülettervezési Tanszék - ALKOTÓHÉT 2011
* AMI Sopron – Kós Károly Egyesülés „Újratervezés” kiállítás 2011. 09. 26.- 10. 04.
* Széchenyi Egyetem Épülettervezési Tanszék – Nyílt nap 2011. 11. 26.
* Építészinvázió programsorozat – Sopron 10 alkalom
* ÁTRIUM oktatási projekt bemutató – 2012. 03. 29.

**A „Megye Építészetéért” 2011 díj**:

Ismételten meghirdettük a "Megye Építészetéért" Díjat, melyre a 2010-11-ben elkészült épületekkel lehetett pályázni. A jelöltek munkáiból honlapunkon megtekinthető néhány fotó, a tervdokumentációk részletei. A bírálat folyamatban van, annak lezárultát követően egy arra méltó alkalommal kerülnek átadásra a díjak.

A tavalyi pályamunkákat mind a Kormányhivatalban, mind pedig a Széchenyi Egyetemen kiállítottuk, és terveink között szerepel egy budapesti bemutatás is.

**Diplomadíj:**

A megye egyetemein, a kamara tagjaivá válható hallgatók számára ismételten meghirdettük a pályázatot, melyen az oktatóik ajánlásai alapján kerültek kiválasztásra a tervek. A Bíráló Bizottság ugyancsak megkezdte munkáját, a díjak átadására a "Megye Építészetéért" díjhoz hasonlóan kerül sor.

**Életmű kiállítás:**

Terveink között szerepel, hogy 2012. októberében az Építészet Hónapja programok keretében szervezzük meg a következő életmű kiállítást Winkler Oszkár tiszteletére.

Győr, 2012. május 01.

Tutervai Mátyás

elnök

Horváthné Korinek Judit

titkár